**Sadıqov Bəxtiyar Yusif oğlu** (10 yanvar 1951, Ağdam) — Azərbaycan Respublikası Milli Məclisinin deputatı.

Həyatı
------

Bəxtiyar Sadıqov 1951-ci ildə Ağdam şəhərində anadan olmuşdur. 1965-ci ildə Ağdam Şəhər 4 nömrəli səkkizillik məktəbini bitirmiş. 1965–1969-cu illərdə Bakı Yerli Sənaye Texnoloji Texnikumunda oxumuşdur. 1969-cu ildə "Ağac biçmə və ağac emalı texnologiyası" üzrə texnik-texnoloq ixtisasına yiyələnmiş, fərqlənmə diplomu aldığına görə pedaqoji sovetin qərarı ilə ali məktəbə oxumağa ezam edilmişdir. Həmin ili Azərbaycan Dövlət Universitetinin (BDU) Jurnalistika fakültəsinə daxil olaraq 1974-cü ildə oranı da fərqlənmə diplomu ilə bitirmişdir. Texnikumda oxuyarkən texnikum üzrə tələbə həmkarlar təşkilatının sədri, Universitetdə isə Jurnalistika fakültəsinin komsomol təşkilat katibi seçilmişdir. Texnikumu qurtardıqdan sonra 6 ay — 1969-cu ilin aprelindən – sentyabrınadək Ağdam şəhər Kommunal Təsərrüfatı idarəsində fəhlə, BDU-nu qurtardıqdan sonra isə 8 ay — 1974-cü ilin sentyabrından 1975-ci ilin aprelinədək "Azərbaycan" nəşriyyatının qəzet-jurnal sexində çeşidləyici işləmişdir. 1975-ci ilin aprelindən "Abşeron" qəzetində əvvəlcə korrektor, sonra müxbir, kənd təsərrüfatı şöbəsinin müdiri, redaktor müavini vəzifələrində çalışmışdır.

İctimai-siyasi fəaliyyəti
-------------------------

1986-cı ildə "Kommunist" qəzetinə dəvət edilmişdir. 1986-cı ildən 1991-ci ilədək "Kommunist" qəzetində baş müxbir və kənd təsərrüfatı şöbəsinin müdiri işləmişdir. 1991-ci ildə yeni nəşrə başlayan "Həyat" qəzetinə dəvət edilmişdir. 1992-ci ilədək "Həyat" qəzetində zona müxbiri işləmişdir. "Həyat" qəzeti "Azərbaycan" qəzeti ilə birləşdirilərkən əvvəlcə hər iki qəzetin Qarabağ bölgəsi üzrə xüsusi – hərbi müxbiri işləmişdir. Daha sonra "Azərbaycan"ın müxbiri, şöbə müdiri olmuşdur. 2002-ci ilin aprelindən indiyədək "Azərbaycan" qəzetinin baş redaktorudur. Ehtiyatda olan zabit, kapitandır.

2000-ci ildə 119 nömrəli Ağdam kənd seçki dairəsindən Milli Məclisə deputat seçilmişdir. İkinci, üçüncü, dördüncü və beşinci çağrış Milli Məclisin deputatı olmuşdur.

Əsir və itkin düşmüş, girov götürülmüş vətəndaşlarla əlaqədar Dövlət Komissiyasının, Mətbuat Şurası İdarə Heyətinin, KİV-in İnkişafına Dövlət Dəstəyi Müşahidə Şurasının, Respublika Ağsaqqallar Şurasının Məclis üzvüdür.

### Kitabları

* Qeyrət və Xəyanət
* İnsan və zaman
* Həqiqət və yalan
* Ömrün söz yadigarı
* Xilaskar İlham Əliyev

Mükafatları
-----------

* Azərbaycan Jurnalistlər İttifaqının "*Keşikdə*" keçici prizi (1978-ci il "*Hərbi vətənpərvərlik mövzusunda ən yaxşı yazılarına görə*");
* "*Qızıl qələm*" mükafatı (1983-cü və 1994-cü illər);
* "*Yusif Məmmədəliyev*" adına medal (2007-ci il)
* KHVTİC-nin "*Hərbi vətənpərvərlik işlərində xidmətinə görə*" medalı;
* Dövlət Sərhəd Xidmətinin "*Hərbi əməkdaşlıq sahəsində xidmətlərinə görə*" medalı;
* "*Azərbaycan Polisinin 100 illiyi (1918–2018)*" Azərbaycan Respublikasının Yubiley medalı;
* "*Azərbaycan Ordusunun 100 illiyi (1918–2018)*" Yubiley medalı;
* "*Şöhrət*" ordeni.
* Əməkdar Jurnalist

İstinadlar
----------

1. ↑  İkinci çağırış Azərbaycan Respublikası Milli Məclisinin deputatları haqqında seçildikləri tarixə olan qısa MƏLUMATLAR. **meclis.gov.az** Arxivləşdirilib 2017-06-29 at the Wayback Machine  (az.)
2. ↑  "Bəxtiyar Sadıqov "Şöhrət" ordeni ilə təltif edilib". 2023-07-04 tarixində arxivləşdirilib. İstifadə tarixi: 2018-12-19.